L-2015 kienet iddikjarata mill-Papa Franġisku bħala s-sena tal-ħajja kkonsagrata. Sena li fiha l-Knisja Kattolika suppost għandha tirrifletti aktar mis-soltu fuq dawk il-membri tagħha li għażlu li jikkonsagraw lilhom infushom lil Alla. Dawk li jgħixu l-ħajja kkonsagrata huma dawk li komunament insejħulhom patrijiet jew sorijiet, għalkemm insibu wkoll persuni kkonsagrati li la huma patrijiet u lanqas sorijiet, imma ejjew nillimitaw ruħna għal dawn iż-żewġ kategoriji. Papa mill-ħajja kkonsagrata L-għażla ta' Jorge Mario Bergoglio kissret katina ta' xejn inqas minn 11-il papa li ma kienx membru ta' xi ordni reliġjuż. Kien il-Papa Girgor XVI li miet fl-1846 l-aħħar patri papa qabel Franġisku. Girgor kien Benedittin u Franġisku huwa Ġiżwita, li minkejja d-differenza fil-kariżmi tal-ordnijiet, huma t-tnejn jagħmlu parti mill-ħajja kkonsagrata. Għandu mnejn il-fatt li dan huwa papa ġej minn din il-ħajja, ħass aktar minn oħrajn il-ħtieġa li jkun hemm sena fejn il-Knisja tħares aktar mill-qrib lejn din il-faxxa ta' nies fi ħdanha. Għaliex mhux il-qassisin? Bosta persuni ma jagħrfux id-differenza bejn patri u qassis. Forsi Malta għad għandna xi ftit għarfien ta' dawn iż-żewġ ħajjiet differenti, biss f' bosta pajjiżi oħra ssib min ma jagħmilx distinzjoni bejniethom. Il-qassis ma jkunx jgħix f' kunvent imma jgħix fid-dar tiegħu. Ir-reliġjuż, jiġifieri l-patri jew is-soru, jgħixu f' kunvent. Il-qassis wara li jispiċċa s-snin tal-formazzjoni jerġa' lura biex jgħix mal-familja tiegħu ġewwa d-dar, il-patri jibqa' fil-kunvent. Ir-reliġjuż iwiegħed li jgħix il-faqar, il-kastità u l-ubbidjenza f' dik li tissejjaħ professjoni. Il-qassis ma jagħmilx professjoni. Il-qassis jaqa' direttament taħt l-isqof, il-patri għandu l-provinċjal, il-gwardjan jew il-pirjol bħala s-superjuri tiegħu. Dan ma jfissirx li ma huwiex taħt l-isqof, imma xi deċiżjonijiet dwaru, per eżempju f' liema kunvent ikun assenjat, ma jidħolx l-isqof fihom imma s-superjur tal-patri stess. Mill-bqija patri u qassis huma t-tnejn saċerdoti u s-sagrament tal-Ordni Sagri li ħadu huwa l-istess għat-tnejn. Itolbu lil sid il-ħsad In-Nisrani għandu ordni diretta mingħand Ġesù biex jitlob għal vokazzjonijiet. Kliem Kristu huwa ċar daqs il-kristal: "il-ħsad kbir imma l-ħaddiema ftit. Itolbu lil sid il-ħsad jibgħat ħaddiema għall-ħsad tiegħu." (Mt 9: 37-38). Naf li jsir bosta talb għal dan l-iskop, madanakollu l-ħajja kkonsagrata dejjem qegħda tnin, kull ma jmur dejjem jagħlqu l-kunventi, in-numru ta' patrijiet u sorijiet dejjem jiċkien, ir-reliġjużi xjuħ imutu u ma hemmx min jieħu posthom. Din hija realtà li ma nistgħux naħarbu minnha. Allura jkun hemm min jaħseb li t-talb li jsir għall-vokazzjonijiet ma jkunx qiegħed jiġi mismugħ. Dwar dan inħallu f' idejn il-Mulej. Wara kollox mhux il-kwantità tgħodd imma l-kwalità. Minbarra t-talb jeħtieġ ukoll li l-ħajja fil-kunventi taġġorna ruħha. L-ambjenti f' xi kunventi għadhom dawk ta' meta nbnew, mijiet ta' snin ilu. Xi wħud iġibu l-iskuża bil-faqar li r-reliġjużi jwegħdu li jgħixu. Hemm min jiskandalizza ruħu jekk patri jkollu l-aktar ħtiġijiet bażiċi fil-kamra, u għalhekk għadna nsibu kunventi fl-Ewropa tal-2015 li l-kmamar tagħom jonqoshom kollox. Imma dan ma huwiex il-faqar Evanġeliku, dan huwa miżerja u tmexxija ħażina tal-ġid komuni. Dan huwa eżempju wieħed biss, u eżempju ħafif, għax jekk wieħed jibda jsemmi, hemm ruxmata x' jikteb aktar. Tajjeb nitolbu għal ħaddiema ġodda, imma tajjeb ukoll li ma ninsewx li min diġà beda jaħdem fl-għalqa. Mhux tad-dinja imma fid-dinja Kultant nitkellem ma' xi sorijiet tal-klawsura, li huma wkoll parti importanti mill-ħajja kkonsagrata, u niskanta kemm dawn ikunu infurmati b' dak li jkun għaddej fid-dinja. Għal kuntrarju ġieli nitkellem ma' xi sorijiet ta' ħajja attiva, jiġifieri dawk li ma humiex tal-klawsura, dawk li joħroġu u jitħalltu man-nies, u bilkemm ikunu jafu x' qed jiġri. Titkellem magħhom dwar dak li qed jiġri fid-dinja, dwar każi riċenti li mlew il-ġurnali u l-aħbarijiet tagħna u tistħajlek qiegħed titkellem ma' persuna li tgħix fil-qamar! Mhux sewwa, ir-reliġjużi għad li ma humiex nies mondani, nies mogħtijin għad-dinja, ma jistgħux ma jkunux jafu x' inhu jiġri madwarhom. Lili għallmuni li r-reliġjuż irid iżomm il-Bibbja f' id u l-gazzetta fl-id l-oħra. Mhux faċli tibdel mentalità, imma sena ddedikata għall-ħajja kkonsagrata għandha mnejn titfa' ftit dawl fuq ħafna realtajiet. Nispera li din ma tkunx biss sena li tgħaddi bħal bosta oħrajn u t-trab nibqgħu nitfgħuh taħt it-tapit biex jiżdied ma' dak li ilna nitfgħu. Dan l-artiklu deher f' In-Nazzjon, 7 ta' Marzu 2015
Is-sena tal-ħajja kkonsagrata